Informatīvais ziņojums par Satiksmes ministrijas sagatavoto nacionālo pozīciju **“Priekšlikums Eiropas Parlamenta un Padomes direktīvai, ar ko groza Direktīvu 2008/96/EK par ceļu infrastruktūras drošības pārvaldību”**.

Satiksmes ministrija ir sagatavojusi nacionālās pozīcijas projektu **“**Priekšlikums Eiropas Parlamenta un Padomes direktīvai, ar ko groza Direktīvu 2008/96/EK par ceļu infrastruktūras drošības pārvaldību”.

Pozīcijas projekts skar vairāku valsts pārvaldes iestāžu kompetenci un būtiskas Latvijas Republikas intereses, tādēļ atbilstoši Ministru kabineta 2009.gada 6.februāra noteikumu Nr.96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā.

 Nacionālās pozīcijas projekts, atbilstoši Ministru kabineta 2009.gada 6.februāra instrukcijas Nr.4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai ir elektroniski saskaņots ar Ārlietu ministriju, Ekonomikas ministriju, Finanšu ministriju un Iekšlietu ministriju.

**Priekšlikuma vispārējais mērķis** ir samazināt ceļu satiksmes negadījumos bojāgājušo un smagi ievainotu personu skaitu Eiropas Savienības autoceļu tīklos, uzlabojot ceļu infrastruktūras drošības parametrus. Mērķi plānots sasniegt, nosakot par obligātu infrastruktūras drošības pārvaldības procedūru pārredzamību un pēcpasākumus; ieviešot tīkla mēroga ceļu novērtējumu – sistemātisku un proaktīvu riska kartēšanas procedūru, lai novērtētu autoceļu "iebūvēto" vai piemītošo drošību visā ES, kā arī nosakot vispārējas prasības attiecībā uz ceļa marķējumu un ceļa zīmju parametriem, lai būtu vienkāršāk ieviest kooperatīvas, savienotas un automatizētas mobilitātes sistēmas un to, ka visās ceļu drošības pārvaldības procedūrās sistemātiski jāņem vērā mazaizsargātie satiksmes dalībnieki.

**Latvija kopumā atbalsta Direktīvas projektu** un uzskata, ka, veicot grozījumus, varētu uzlabot ceļu satiksmes drošību un samazināt bojā gājušo un cietušo personu skaitu ceļu satiksmes negadījumos. Latvija piekrīt, ka tiek pievienots pants, kas paredz, ka ceļa apzīmējumi un ceļa zīmes tiek pareizi projektētas un uzturētas tādā veidā, lai tās varētu viegli atpazīt un varētu uz tām paļauties autovadītāji. Tomēr, Latvija **nepiekrīt**, ka viegla atpazīšana tiek attiecināta arī uz transportlīdzekļiem, kas ir aprīkoti ar palīgsistēmām un augstākiem automatizācijas līmeņiem, jo šobrīd nav skaidrs kādiem tehniskajiem raksturlielumiem ceļa apzīmējumiem un ceļa zīmēm būs jāatbilst, lai šādu prasību varētu izpildīt. Lai izpildītu šo prasību, iespējams,būs nepieciešams nomainīt visas ceļa zīmes TEN-T tīklā un uz valsts galvenajiem autoceļiem, kā arī uz visiem ceļiem, kas izbūvēti, izmantojot ES finansējumu, kas ir tiešā mērā saistīts ar valsts finansiālajām iespējām.

Diskusijas par priekšlikumu notiek Padomes Sauszemes transporta jautājumu darba grupās.

Iesniedzējs:

Satiksmes ministrs U.Augulis

Vizē: valsts sekretāra vietā-

Valsts sekretāra vietniece Dž.Innusa

21.09.2018. 10:00

388 vārdi

Elīna Šimiņa-Neverovska 67028254 elina.simina@sam.gov.lv